子重相率遊任園
作者：李之儀
朝代：宋

paragraphs: 蹈雪入窈窕，蓊蔚如深春。
左右無佳色，老綠不改新。
小愒茅茨下，園翁敘慇懃。
主人謂此翁，好事絕等倫。
養生惟養花，種種皆躬親。
每到二三月，爛漫如錦茵。
問翁何所有，品目如何分。
翁云世間本，搜採無遺根。
牡丹三萬株，兼取洛與陳。
芍藥揚州來，密密攙魚鱗。
雜花極目是，浩不知涯津。
四序更代謝，顔色常相因。
我適來非時，猶得聊逡巡。
約翁待花開，許我論主賓。